Diari Oficial de la Generalitat Valenciana


Sumari del DOGV 4118, del 31-10-2001 (2001/10966)

Informació pública de les bases que han de regir la convocatòria del concurs oposició lliure per a cobrir una plaça d'empleada o empleat de neteja d'edificis municipals vacant en l'oferta d'ocupació per al 2001.
-------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   4118

Data del DOGV
:   31-10-2001

Secció del DOGV
:   II. AUTORITATS I PERSONAL - B) OFERTES D'OCUPACIÓ PÚBLICA, OPOSICIONS I CONCURSOS

Número del document
:   2001/10569


Data del document
:   01-10-2001

Organisme emissor
:   Ajuntament d'Higueruelas

Tipus de document
:   Convocatòria

Descriptors 

:   * Higueruelas
    * administració local
    * concurs administratiu
    * personal de serveis

Informació pública de les bases que han de regir la convocatòria del concurs oposició lliure per a cobrir una plaça d'empleada o empleat de neteja d'edificis municipals vacant en l'oferta d'ocupació per al 2001. [2001/M10268]
  
Per Resolució d'Alcaldia número 108/2001, es disposa la convocatòria per a cobrir la plaça descrita, vacant en la plantilla de personal i conforme a l'oferta d'ocupació pública per al 2001, així com les bases que han de regir la convocatòria que acompanyen la resolució com a annex, i que literalment es transcriuen:
  
Primera. Normes generals
  
Es convoquen proves selectives per a cobrir una plaça vacant en la plantilla de personal laboral fix d'aquest ajuntament, denominació: empleada o empleat de neteja d'edificis municipals.
  
La selecció dels aspirants es realitzarà a través del sistema de concurs oposició lliure, previst en els articles 91 i 103 de la Llei 7/1985, de 2 d'abril.
  
Funcions: realitzaran les funcions i tasques de neteja d'edificis públics municipals i la resta de locals, béns i espais públics propietat de l'ajuntament així com de centres d'ensenyament i altres la higiene i neteja dels quals siga assumida per l'ajuntament amb caràcter obligatori o voluntari.
  
Segona. Condicions dels aspirants
  
Per a ser admés a la celebració de les proves selectives, els aspirants hauran de reunir els següents requisits:
  
A) Ser espanyol.
  
B) Tenir complits 18 anys.
  
C) Estar en possessió del títol de Graduat Escolar, Formació Professional de primer grau o equivalent o estudis primaris, o en condicions d'obtenir-lo en la data en què acabe el termini de presentació de sol·licituds.
  
La titulació s'acreditarà mitjançant l'expedició dels títols corresponents per l'autoritat acadèmica competent del Ministeri de Cultura, Educació i Ciència, així com també, i si és procedent, l'equivalència de títols.
  
D) No patir malaltia ni estar afectat per limitació física o psíquica que siga incompatible amb l'exercici de les funcions.
  
E) No trobar-se inhabilitat penalment per a l'exercici de funcions públiques.
  
F) No haver sigut separat, mitjançant expedient disciplinari, de qualsevol administració o ocupació pública.
  
Tercera. Presentació de sol·licituds
  
1. Les instàncies per a sol·licitar prendre part en el concurs, en què els aspirants han de manifestar que reuneixen totes i cada una de les condicions exigides, referides sempre a la data d'expiració del termini assenyalat per a la presentació d'instàncies, es dirigiran a l'alcalde president de la corporació, plaça de l'Església, número 1, 46361 Higueruelas (València), i es presentaran en el registre general de l'ajuntament, els dies laborables, de 09.00 a 14.00 hores. A la sol·licitud s'acompanyarà una fotocòpia del DNI.
  
2. El termini de presentació serà de 20 dies naturals comptats a partir del dia següent al de la publicació de la convocatòria en el Diari Oficial de la Generalitat Valenciana o del seu extracte en el Boletín Oficial del Estado a partir de l'última publicació en qualsevol dels dos butlletins oficials.
  
Les instàncies també podran presentar-se en la forma que determina l'article 38 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú.
  
3. Els drets d'examen es fixen en la quantitat de 1.000 pessetes. Seran satisfets pels aspirants pels mitjans establits en l'article 38, apartat 6, de la Llei 30/1992, i el resguard d'haver fet l'ingrés en la tresoreria de l'ajuntament s'adjuntarà a la sol·licitud. Podran ingressar-se directament en el compte d'aquest ajuntament en Bancaixa (sucursal 0522, número compte 2077/0522/14/15408819438). En cap cas, el pagament per qualsevol dels mitjans legals realitzats per l'aspirant suposarà substitució del tràmit de presentació en temps i forma de la sol·licitud.
  
Quarta. Admissió d'aspirants
  
Expirat el termini de presentació de sol·licituds, l'Alcaldia dictarà una resolució, en el termini màxim d'un mes, que es publicarà en el Diari Oficial de la Generalitat Valenciana, per la qual declararà aprovada la llista provisional d'admesos i exclosos, indicant en aquest últim cas la causa d'exclusió i concedint un termini de 10 dies hàbils per a formular reclamacions i esmenar els defectes que hagen motivat l'exclusió.
  
Transcorregut el termini anterior, esmenats els defectes i vistes les reclamacions, s'elevaran a definitives les llistes d'admesos i exclosos mitjançant resolució que es publicarà en el Diari Oficial de la Generalitat Valenciana, assenyalant els recursos que pertoquen. En la dita resolució s'establirà també, almenys amb 15 dies d'antelació, data, hora i lloc de començament dels exercicis, segons l'ordre d'intervenció dels aspirants.
  
Únicament serà procedent la devolució dels drets d'examen als aspirants que hagen sigut exclosos definitivament d'aquestes proves selectives. A l'efecte el reintegrament es realitzarà d'ofici.
  
Els resultats de cadascun dels exercicis, les successives crides i convocatòries que adopte el tribunal de selecció i que haja de conèixer el personal aspirant fins a la finalització de les proves selectives i fase de concurs, s'exposaran als locals on s'haja celebrat l'exercici anterior o en els que s'assenyale en l'últim anunci.
  
L'anunci per a la sessió següent d'un mateix exercici haurà de realitzar-se amb un termini mínim d'antelació de 12 hores, mentre que la convocatòria per a un exercici distint haurà de respectar un termini mínim de 48 hores.
  
Cinquena. Tribunal qualificador
  
La totalitat dels membres del tribunal, funcionaris de carrera o personal laboral, a excepció del president, hauran de posseir un nivell de titulació igual o superior a l'exigit i pertànyer al mateix grup o a grups superiors, havent de designar-se el mateix nombre de membres suplents. El tribunal estarà format per:
  
President: el de la corporació o membre d'aquesta en qui delegue.
  
Secretari: el de la corporació o funcionari d'aquesta en qui delegue, que actuarà amb veu i sense vot.
  
Vocals:
  
- Dos regidors de la corporació designats per l'alcalde.
  
- Un funcionari de l'administració amb titulació superior a l'exigida als aspirants per a concórrer al procés selectiu.
  
- Un representant de l'administració del Consell de la Generalitat Valenciana, designat per la Direcció General de l'Administració Local.
  
Abstenció i recusació: els membres del tribunal hauran d'abstenir-se de formar part d'aquest i d'intervenir quan concórreguen les circumstàncies previstes en l'article 28 de la Llei 30/1992, de 26 de novembre, notificant-ho a l'autoritat convocant. Els aspirants podran recusar-los.
  
El tribunal es constituirà prèviament a la realització del primer exercici. Per a la vàlida constitució del tribunal serà necessària l'assistència del president i del secretari i la meitat, almenys, dels membres titulars i suplents.
  
Sisena. Procés selectiu
  
Fase d'oposició: Estarà formada per les següents proves:
  
- Exercici escrit: de caràcter obligatori i eliminatori, consistirà en la realització per escrit d'un test de 30 preguntes sobre coneixements relacionats amb l'organització i funcionament de l'ajuntament i la prestació de serveis concrets propis del lloc de treball.
  
La duració mínima de l'exercici serà de 45 minuts. El test contindrà respostes alternatives sent només una d'elles correcta.
  
- Entrevista personal: de caràcter obligatori i no eliminatori.
  
Consistirà en una entrevista dialogada amb el tribunal de selecció sobre aptituds de l'aspirant al lloc de treball, i, si és procedent, sobre la seua trajectòria laboral.
  
Fase de concurs:
  
- Valoració dels mèrits conforme a la base huitena.
  
Setena. Ordre d'actuació
  
L'ordre d'actuació dels opositors s'iniciarà alfabèticament per la lletra "C" segons sorteig aprovat per Resolució de la Conselleria de Justícia i Administracions Públiques de 27 d'abril del 2001 (Diari Oficial de la Generalitat número 4.013 de data 6 d'abril de 2001).
  
Els aspirants seran convocats per a cada exercici en crida única, quedant decaiguts en el seu dret els opositors que no compareguen a realitzar-lo, excepte els casos de força major degudament justificats i lliurement apreciats pel tribunal.
  
Huitena. Valoració de mèrits i qualificació dels exercicis
  
Fase d'oposició: fins a un màxim de 12 punts.
  
La prova escrita o test es qualificarà de 0 a 11 punts, sent necessari obtenir per a superar-lo un mínim de 5,5 punts.
  
L'entrevista es valorarà a criteri del tribunal, sense que puga excedir la puntuació obtinguda pels aspirants d'1 punt.
  
Fase de concurs: Fins a un màxim de 8 punts.
  
La puntuació màxima que pot obtenir-se en la fase de concurs no excedirà mai d'un 40% de la puntuació total del concurs oposició. En aquest sentit la puntuació total serà de 20 punts per la qual cosa el nombre de punts a obtenir pel concurs serà, com a màxim, de 8 punts.
  
1. Serveis prestats. Fins a un màxim de 3 punts.
  
Els serveis prestats en l'administració pública es valoraran a raó de 0,50 punts per any complet de servei o fracció en el mateix grup o superior de funcionaris o categoria laboral a la de la plaça convocada. A l'efecte es computaran els serveis previs prestats en l'administració que s'hagen reconegut a l'empara del que disposa la Llei 70/1978, de 26 de novembre, i la resta de normativa aplicable. No es computaran mai els serveis que s'hagen prestat simultàniament amb altres al·legats.
  
2. Experiència: es valorarà fins a un màxim de 3 punts a raó de 0,25 punts per any complet de serveis o fracció. L'experiència es valorarà atenent principalment el fet d'haver realitzat funcions semblants a les que s'hauran d'exercir, encara que podran valorar-se altres treballs realitzats, a criteri del tribunal.
  
 Es tindrà en compte per a això la còpia autèntica o compulsada del contracte de treball, certificat de vida laboral o altres documents de prova.
  
3. Altres mèrits: fins a un màxim de 3 punts.
  
- Estar en possessió del permís de conduir B2: fins a un màxim d'1 punt.
  
- Per cada fill menor de 23 anys o ascendents majors de 70 anys que convisquen al domicili de l'aspirant i no siguen perceptors d'ingressos derivats del treball: 0,25 punts, i com a màxim fins a 1 punt.
  
Per cada fill amb minusvalidesa que convisca al domicili de l'aspirant i no perceba ingressos derivats del treball: 0,50 punts, i com a màxim 1 punt.
  
La puntuació total de les proves selectives vindrà determinada per la suma de les qualificacions obtingudes en la fase d'oposició i en la de concurs.
  
Novena. Resolució i llista d'aprovats
  
Junt amb el resultat de l'últim exercici de la fase d'oposició, el tribunal exposarà al públic al tauler d'anuncis de l'ajuntament, la relació d'aspirants que, per haver superat tots els exercicis eliminatoris, han de passar a la fase de concurs, i els emplaçarà perquè en el termini de 10 dies hàbils presenten la documentació acreditativa dels mèrits i experiència previstos en la convocatòria.
  
Una vegada baremats els mèrits, el tribunal exposarà al públic, mitjançant anunci al tauler de l'ajuntament, la llista d'aspirants amb la puntuació obtinguda en la fase de concurs, concedint-los un termini de 10 dies hàbils perquè formulen les reclamacions i esmenes que estimen pertinents en relació amb la baremació.
  
Resoltes les possibles al·legacions i esmenes, el tribunal dictarà resolució fixant la relació definitiva d'aspirants aprovats per ordre de puntuació, que sota cap circumstància podrà contenir un nombre superior al de places convocades (qualsevol proposta d'aprovats que contravinga el que estableix aquesta norma serà nul·la de ple dret); exposarà al públic la dita relació i l'elevarà a l'autoritat competent per a la seua aprovació amb caràcter vinculant i publicació en el Diari Oficial de la Generalitat Valenciana.
  
Els actes que posen fi als procediments selectius hauran de ser motivats. La motivació dels actes del tribunal dictats en virtut de discrecionalitat tècnica en el desenvolupament de la comesa de valoració estarà referida al compliment de les normes reglamentàries i de les bases de la convocatòria.
  
Deu. Presentació de documentació
  
Dins del termini de 20 dies naturals a comptar des del següent a aquell en què es publique al tauler d'anuncis la relació definitiva d'aprovats, els aspirants aprovats hauran de presentar o remetre a l'ajuntament els documents acreditatius de reunir les condicions exigides en la base segona o, si no n'hi ha, mitjançant qualsevol mitjà de prova admès en dret.
  
Qui estiga en la condició de funcionari o contractat laboral de l'administració pública estarà exempt de justificar documentalment les condicions i la resta de requisits ja provats per a obtenir el seu anterior nomenament o contractació, havent de presentar certificat del registre central de personal de l'organisme o corporació local d'on depenga per a acreditar tal condició.
  
Els qui dins del termini fixat i excepte casos de força major, no presenten la documentació o de l'examen d'aquesta es dedueix que manquen d'alguns dels requisits assenyalats en la base segona, no podran ser contractats i quedaran anul·lades les actuacions, sense perjuí de la responsabilitat en què hagen incorregut per falsedat en les sol·licituds de participació.
  
Onze. Nomenament i presa de possessió
  
1. Conclòs el procés selectiu i aportats els documents a què es refereix la base anterior, l'alcalde, d'acord amb la proposta del tribunal qualificador, procedirà a celebrar amb el seleccionat contracte laboral indefinit a temps parcial en el termini d'un mes a partir del dia en què li siga notificat el nomenament, devent prèviament prestar jurament o promesa de conformitat amb el que estableix el Reial Decret 707/1979, de 5 d'abril.
  
2. Els qui, sense causa justificada, no prenguen possessió en el termini assenyalat, quedaran en la situació de cessants, amb pèrdua de tots els drets derivats de la convocatòria i del nomenament conferit.
  
Dotze. Normes d'aplicació
  
En el que no disposen aquestes bases, o en allò que les contradiguen seran d'aplicació la Llei 7/1985, de 2 d'abril, el Reial Decret Legislatiu 781/1986, de 18 d'abril; la Llei 30/1984, de 2 d'agost, el Reial Decret 896/1991, de 7 de juny, i Decret 33/1999, del Govern Valencià, sobre selecció de personal inclòs en l'àmbit de la Llei de la Funció Pública Valenciana, i la resta de normativa concordant en matèria de personal al servei de les administracions públiques.
  
Tretze. Borsa de treball
  
Es constituirà una borsa de treball que comprenga tots els aspirants no seleccionats efectuant crida per ordre de puntuació una vegada finalitzat o resolt el contracte de la persona seleccionada, per a la prestació del servei de forma interina o en els casos de substitució temporal.
  
Catorze. Norma final
  
La present convocatòria i tots els actes que es deriven d'aquesta i de les actuacions dels òrgans de selecció podran ser impugnats en els casos i en la forma establits per la Llei 30/1992 de Règim Jurídic de les Administracions Públiques i del Procediment Administratiu Comú.
  
Contra el present acte, que és definitiu en via administrativa, els interessats podran formular recurs de reposició en el termini d'un mes a partir del dia següent a la publicació de la present resolució i davant del mateix òrgan que la va dictar (article 107 i següents de la Llei 30/1992). Així mateix, sense necessitat d'interposar recurs administratiu de reposició, podran impugnar-lo directament davant del jutjat contenciós administratiu, dins del termini de dos mesos comptat des de l'endemà de la notificació o publicació,, de conformitat amb el que estableixen els articles 8, 45 i 46 de la Llei 29/1998, Reguladora de la Jurisdicció Contenciosa Administrativa. Tot això, sense perjuí que puguen interposar un altre recurs o acció que estimen convenient.